钦定古今图书集成/明伦汇编/交谊典/第071卷 > 宋册府元龟 > 《离别赋》〈并序〉张缵
## 钦定古今图书集成/明伦汇编/交谊典/第071卷 > 宋册府元龟 > 《离别赋》〈并序〉张缵

太常刘侯，前辈宿达。余在纨绮之岁，固以钦其风矣。及理棹江干，揽涕还望，《采萧》之咏，不觉成篇。

“彼刘侯之矫矫，承世德之清辉，挺荆衡之箘簬，辉江
汉之珠玑，昔相知于一定，逾盛衰乎二纪，岂因媒以
成亲，非弹冠而来仕，分自谐于金石，情冥符于兰芷，
忘时辈之后先，略相知之年齿，及胥遇于云阁，又方
驾而联曹，宵拥衾而暗语，昼税鞅以游遨，案方前而
等食，衣共体而同袍，犹合欢之蠲忿，如来苏之释劳”，
唯吾人之与子兮，谅不言其已召。在百代而奚殊，虽
千年而同调。宁风波之所移，岂流俗之能要。非高唱
而云拟，逢下士而或笑，隔愿言于信次。尚眷眷而兴
怀，矧云崖之远诀。抱离袖而长乖，顾龙门而掩涕。瞻
郢路而何偕？在惊禽之屡感，迫徂年之长暮。眺湘沅
之分流，遵洞庭之永路。山峻高而易隐，浦邅回而难
溯。猿啾啾而夜吟，鹃骚骚而晓度。抚客子兮何心，能
辞乡兮别故。抱荃蕙之遗芳，共离披于霜露。